Zalasta 10 mg orodispergovateľné tablety - etabletka
Liek patrí do skupiny liekov nazývaných antipsychotiká a používa sa na liečbu nasledujúcich ochorení: Schizofrénia. Mierne až závažné manické epizódy, stav s príznakmi vzrušenia alebo eufórie. Liek zabraňuje návratu týchto príznakov u pacientov s bipolárnou poruchou, ktorých manická epizóda reagovala na liečbu olanzapínom. Viac na adc.sk Použitie: Dávkovanie a dávkovacie schémy Schizofrénia: Odporúčaná počiatočná dávka je 10 mg/deň. Manická epizóda: Počiatočná dávka je 15 mg v 1 dávke denne v monoterapii alebo 10 mg denne pri kombinovanej terapii. Prevencia rekurencie bipolárnej poruchy: Odporúčaná počiatočná dávka je 10 mg/deň. U pacientov, ktorí boli v manickej epizóde liečení olanzapínom, sa pokračuje pre prevenciu rekurencie v terapii rovnakou dávkou. V priebehu liečby schizofrénie, manických epizód a prevencie rekurencie bipolárnej poruchy môže byť denné dávkovanie následne prispôsobované v rozsahu 5 – 20 mg. Zvýšenie na vyššiu ako odporúčanú počiatočnú dávku spravidla nemá nastať v intervaloch kratších ako 24 hodín. Starší pacienti a pacienti s poškodením funkcie obličiek a/alebo pečene: Má sa zvážiť podanie nižšej počiatočnej dávky (5 mg/deň). Pri prítomnosti viac ako jedného faktora, ktorý môže spomaľovať metabolizmus (ženské pohlavie, vyšší vek, nefajčenie) sa má zvážiť zníženie počiatočnej dávky. Zvyšovanie dávky u týchto osôb musí byť opatrné. Pri vysadzovaní lieku sa má zvážiť postupné znižovanie dávky. Spôsob použitia Tablety sa užívajú v pravidelných časových odstupoch, vždy vcelku a nezávisle od jedla. Tableta sa nechá rozpustiť v slinách a následne sa prehltne. Keďže je tableta krehká, musí sa užiť bezprostredne po otvorení obalu. Tiež je možné ju bezprostredne pred užitím rozpustiť v pohári plnom vody. Upozornenie Použitie lieku počas tehotenstva je možné, len ak prínos liečby prevyšuje možné riziko. Počas liečby sa nesmie dojčiť (mlieko má byť odsaté a nepoužité na výživu dieťaťa). Liek sa neodporúča používať u detí a dospievajúcich mladších ako 18 rokov. Liečba je zvyčajne dlhodobá, o dĺžke liečby rozhoduje lekár. Liek môže spôsobiť ospalosť a závraty, čo je potrebné vziať do úvahy pri obsluhe strojov a vedení motorových vozidiel. Nepiť alkohol. Ďalšie osobitné upozornenia sú uvedené v SPC (časť 4.4).